**International Bar Association** (IBA) (slov. Medzinárodná advokátska komora) je združenie pozostávajúce z právnikov, advokátskych komôr a právnych spoločností. IBA bola založená v roku 1947 a v súčasnosti má viac ako 80 000 individuálnych právnikov a 190 advokátskych komôr a právnych spoločností. Jej centrála sa nachádza v Londýne v Anglicku. Pobočky má vo Washingtone, D.C. USA, v Soule v Južnej Kórei a v São Paulo v Brazílii.

História IBA
------------

Zástupcovia 34 štátnych advokátskych komôr sa 17. februára 1947 zhromaždili v New Yorku, aby vytvorili IBA. Počiatočné členstvo bolo obmedzené iba na advokátske komory a právnické spoločnosti, ale v roku 1970 bolo členstvo v IBA otvorené aj pre jednotlivých právnikov. Členmi IBA sú členovia právnickej profesie vrátane advokátov, právnych zástupcov, predstaviteľov súdnictva, interných právnikov, vládnych právnikov, akademikov a študentov práva.

Vzťahy s inými medzinárodnými organizáciami
-------------------------------------------

IBA má od roku 1947 štatút osobitného poradného orgánu pred Valným zhromaždením OSN a Hospodárskou a sociálnou radou OSN (ECOSOC). 9. októbra 2012 podpísala Memorandum o porozumení s Organizáciou pre hospodársku spoluprácu a rozvoj (OECD). IBA tiež spolupracuje s OECD a Úradom OSN pre drogy a kriminalitu (UNODC) v Protikorupčnej stratégii pre právnické povolanie, ktorá je protikorupčnou iniciatívou pre právnikov. Uzavrela partnerstvo aj s ďalšími organizáciami vrátane Medzinárodnej federácie účtovníkov (IFAC) a Medzinárodnej organizácie zamestnávateľov (IOE).

Štruktúra IBA
-------------

IBA je rozdelená do dvoch divízií - divízia právnej praxe (LPD) a divízia verejného a profesionálneho záujmu (PPID). Každá divízia má rôzne výbory a fóra, ktoré sa venujú konkrétnym oblastiam praxe. Tieto výbory a fóra vydávajú pravidelné publikácie zamerané na medzinárodnú právnu prax.

V rámci PPID sídli Komisia pre advokátske záležitosti (BIC) a Inštitút pre ľudské práva (IBAHRI). BIC bola založená v roku 2004 a tvoria ju zástupcovia advokátskych komôr a právnych spoločností z celého sveta.

Súčasným výkonným riaditeľom IBA je Mark Ellis.

### Inštitút pre ľudské práva (IBAHRI)

Inštitút pre ľudské práva Medzinárodnej advokátskej komory (IBAHRI) bol založený v roku 1995 za čestného predsedníctva Nelsona Mandelu. Poslaním IBAHRI je „podporovať, chrániť a presadzovať ľudské práva na základe spravodlivého právneho štátu". IBAHRI realizuje rôzne projekty v oblasti ľudských práv a vlády zákona, najmä pokiaľ ide o nezávislosť súdnictva a práva na spravodlivý proces.

Kódexy a usmernenia k právnej praxi
-----------------------------------

IBA vydáva kódexy a usmernenia pre medzinárodnú právnu prax. Pravidlá IBA o dokazovaní v medzinárodnej arbitráži, prijaté v roku 1999 a revidované v roku 2010, sa používajú v medzinárodnej obchodnej arbitráži.

IBA taktiež vydala: Pokyny IBA o konflikte záujmov v medzinárodnej arbitráži, Pokyny IBA pre vypracovanie doložiek v medzinárodnej arbitráži a Zásady IBA pre výkon právnickej profesie (2011).

Pracovné skupiny a akčné skupiny
--------------------------------

* Akčná skupina pre oblasť právneho štátu
* Pracovná skupina pre finančnú krízu
* Pracovná skupina pre medzinárodný terorizmus

Cena IBA za vynikajúcu medzinárodnú právničku
---------------------------------------------

IBA pravidelne udeľuje cenu ženám - vynikajúcim právničkám. Udeľuje sa každý druhý rok a sponzoruje ju spoločnosť LexisNexis. Zahŕňa dar vo výške 5 000 USD na charitu podľa výberu víťaza.

Medzi držiteľky ceny patria:

* Helvi Sipilä z Fínska v roku 2001
* Navi Pillay z Južnej Afriky v roku 2003
* Dianna Kempe z Bermúd v roku 2006
* Anne-Marie Hutchinson z Anglicka v roku 2010
* Olufolake Solanke z Nigérie v roku 2012
* Tukiya Kankasa-Mabula zo Zambie v roku 2014
* Carol Xueref z Francúzska v roku 2016
* Eloísa Machado de Almeida z Brazílie v roku 2018

Prezidenti IBA
--------------

* 2018 – 2019: Horacio Bernardes Neto, Brazília
* 2017 – 2018: Martin Šolc, Česko
* 2015 – 2017: David W. Rivkin, Spojené štáty
* 2013 – 2014: Michael Reynolds, Spojené kráľovstvo
* 2011 – 2012: Akira Kawamura, Japonsko
* 2009 – 2010: Fernando Pelaez-Pier, Venezuela
* 2007 – 2008: Fernando Pombo, Španielsko
* 2005 – 2006: Francis Neate, Spojené kráľovstvo
* 2003 – 2004: Emilio Cardenas, Argentína
* 2001 – 2002: Dianna Kempe, Bermudy
* 1999 – 2000: Klaus Böhlhoff, Nemecko
* 1997 – 1998: Desmond Fernando, Srí Lanka

Členovia IBA na Slovensku
-------------------------

Spomedzi slovenských advokátskych kancelárií je členom IBA Witt&Kleim Advokátska kancelária s.r.o. White & Case LLP, Kinstellar. Členom je aj Slovenská advokátska komora.

Referencie
----------

1. ↑   *IBA - About the IBA* [online]. www.ibanet.org, [cit. 2020-10-19]. Dostupné online. (po anglicky)
2. ↑   *IBA - Contact us* [online]. www.ibanet.org, [cit. 2020-10-19]. Dostupné online. (po anglicky)
3. ↑   *International respect* [online]. www.globallegalpost.com, [cit. 2020-10-19]. Dostupné online.
4. ↑   *Changing perceptions* [online]. www.globallegalpost.com, [cit. 2020-10-19]. Dostupné online.
5. ↑  NATIONS, United. *List of non-governmental orgamizations* [online]. UN, 18.09.2008, [cit. 2020-10-19]. Dostupné online.
6. ↑   *IBA extends economic development collaboration* [online]. www.globallegalpost.com, [cit. 2020-10-19]. Dostupné online.
7. ↑   *The Fight against Foreign Bribery: New Laws, New Challenges, New Trends - OECD* [online]. www.oecd.org, [cit. 2020-10-19]. Dostupné online.
8. ↑  RIGBY, Ben. *CDR - Commercial Dispute Resolution* [online]. Arbitration,Litigation,Dispute Resolution | CDR Magazine, [cit. 2020-10-19]. Dostupné online. (po anglicky)
9. ↑   *News Details - IFAC and IBA sign anti-corruption mandate* [online]. www.theaccountant-online.com, [cit. 2020-10-19]. Dostupné online. Archivované 2020-04-12 z originálu.
10. ↑   *IBA - Committee index* [online]. www.ibanet.org, [cit. 2020-10-19]. Dostupné online. Archivované 2019-02-18 z originálu. (po anglicky)
11. ↑   *International Bar Association’s Human Rights Institute (IBAHRI) - Africa Governance Institute* [online]. web.archive.org, 2013-06-18, [cit. 2020-10-19]. Dostupné online. Archivované 2013-06-18 z originálu.
12. ↑   *The IBA Rules on the Taking of Evidence in International Arbitration | Arbitration, dispute resolution and mediation* [online]. Cambridge University Press, [cit. 2020-10-19]. Dostupné online. (po anglicky)
13. ↑   *News & Insights* [online]. www.ashurst.com, [cit. 2020-10-19]. Dostupné online. (po anglicky)
14. ↑   *IBA - IBA guides, rules and other free materials* [online]. www.ibanet.org, [cit. 2020-10-19]. Dostupné online. (po anglicky)
15. ↑   *IBA - Task Force on the Financial Crisis - 2009* [online]. www.ibanet.org, [cit. 2020-10-19]. Dostupné online. Archivované 2016-11-22 z originálu. (po anglicky)
16. ↑   *IBA - IBA Outstanding International Woman Lawyer Award* [online]. www.ibanet.org, [cit. 2020-10-19]. Dostupné online. (po anglicky)
17. ↑   *Carol Xueref : femme juriste d’exception* [online]. , [cit. 2020-10-19]. Dostupné online. (po francúzsky)
18. ↑  FEBRUARY 2015, Michael Cross2. *Profile: David W Rivkin* [online]. Law Gazette, [cit. 2020-10-19]. Dostupné online. (po anglicky)
19. ↑   *Magic circle partner takes IBA reins* [online]. www.globallegalpost.com, [cit. 2020-10-19]. Dostupné online.